બિલ્ડરો પર ટૅક્સનું પ્રેશર નાખશે તો તેઓ ફ્લૅટ વેચવા નીકળશે અને ભાવ ઓછા કરશે એવું નહીં બને. બિલ્ડરો પાસે વેચાયા વિનાના ફ્લૅટ છે એના ઊંચા ભાવનું કારણ છે સરકારના જાત-જાતના ટૅક્સ. સરકારે પ્રીમિયમ એટલું વધાર્યું છે કે બિલ્ડરોનો ખર્ચ વધી જાય છે જે છેવટે ફ્લૅટના રેટ પર પડે છે. સરકાર પ્રીમિયમના ચાર્જ ઓછા કરે તો બિલ્ડરોનો ખર્ચ ઓછો થાય અને ફ્લૅટનો રેટ પણ ઘટે. ઓપન સ્પેસની ડેફિશ્યન્સી પર સરકાર ૧૦૦ ટકા ચાર્જ લે છે. આ બધો ભાર છેવટે લોકો પર જ પડે છે. બિલ્ડર તો બાયર પાસેથી જ આ કિંમત વસૂલશે. ટૅક્સ નાખીને સરકાર પરોક્ષ રીતે પ્રેશર પ્રજા પર વધારે છે. જે બિલ્ડરની કૅપેસિટી હશે તે પોતાના ફ્લૅટ પકડી રાખશે, પોતાના ખર્ચથી ઓછા ભાવે તો નહીં જ વેચે. ફ્લૅટ સસ્તા કરવા એનું કૉસ્ટિંગ કેવી રીતે નીચું આવી શકે એ જોઈએ. વૅટ, સર્વિસ-ટૅક્સ, રજિસ્ટ્રેશન-ટૅક્સ વગેરે અનેક જાતના જ ટૅક્સ નાખવામાં આવે છે. એ ન હોય તો બિલ્ડરને નીચું કૉસ્ટિંગ થાય. બીજું, બિલ્ડિંગ બનાવવા માટે એક ફાઇલ ક્લિયર કરવા માટે જે સમય લાગે છે એ સમયમાં બિલ્ડર પર તો લોનનો બોજ વધતો જાય છે. બાવનથી વધારે જુદા-જુદા ટૅક્સ અને ફ્બ્ઘ્ ક્લિયર કરવાં પડે છે. સરકાર તરફનું આ ક્લિયરન્સ કેમ જલદી નથી આપવામાં આવતું. જો એ જલદી મળે તો બિલ્ડરનો ખર્ચ ઘટે. ઉપરાંત ફાઇલોનું ક્લિયરન્સ ઈઝી હોવું જોઈએ અથવા તો સિંગલ વિન્ડો ક્લિયરન્સ હોવું જોઈએ. પ્રીમિયમના રેટ ઓછા હોવા જોઈએ. સરાકરનાં પૉલિસી રિલેટેડ ડિસિઝન બહુ મોડાં આવે છે. રૉ-મટીરિયલના ભાવ આસમાને હોય છે. બિલ્ડિંગ બનાવવા માટેની રેતી ચોક્કસ સમયે જ મળે એવું શું કામ? જો એ પછીથી લેવી હોય તો ડબલ ભાવ આપવા પડે. આ બધા જ ખર્ચા છેવટે ફ્લૅટ ખરીદનારા પર જ આવે છે. એથી જો સરકાર ફ્લૅટના ભાવ ખરેખર ઘટાડવા ઇચ્છતી હોય તો સિસ્ટમ સહિતની આ બધી બાબતો પર ધ્યાન આપે.